Parys-boere: ‘Hulle het toe nog gelewe’Foto: Mariné Lourens Sers. Gerhard Keyser, ŉ lid van die SAPD in Parys, is Donderdag as die eerste getuie in die verhoor geroep. Boeta van der Westhuizen (46), Loedie van der Westhuizen (19), Anton Loggenberg (50), Cor Loggenberg (20), Miela Janse van Vuuren (23) en kapt. Henk Prinsloo (47) sal vandag weer in die beskuldigdebank wees wanneer die verhoor voortgesit word. Al ses beskuldigdes staan tereg op twee aanklagte van moord in verband met die dood van Samuel Tjixa en Simon Jubeba. Boeta en Loedie word ook op ŉ derde aanklag van regsverydeling aangekla. Keyser het Donderdag getuig hy is op 6 Januarie verlede jaar na Loedie van der Westhuizen sr. se plaas, Biesiesbult, ontbied waar Van der Westhuizen sr. aan hom gesê het dat hy die slagoffer van ŉ plaasaanval was. Keyser het getuig Van der Westhuizen sr. het bloedmerke aan sy arm en gesig gehad en dit het voorgekom asof hy aangerand is. Van der Westhuizen sr. het beweer hy het die paniekknoppie gedruk waarna die aanvallers gevlug het. Keyser het ook getuig dat daar merke op die muur langs die paniekknoppie was wat soos bloed gelyk het. Keyser is ongeveer ŉ uur en ŉ half later by die plaas Biesiesbult weg na ŉ toneel op die plaas Swartklip waar twee verdagtes glo aangekeer is. Hy het gesê hy het met sy aankoms die twee verdagtes agter op ŉ wit bakkie sien lê. Albei was erg beseer en een van die verdagtes se kop was geswel. Volgens Keyser was albei verdagtes bewusteloos, maar het nog gelewe en vlak asemgehaal. Keyser het getuig hy het gehelp om die verdagtes agter in die polisiewa te laai voordat hy baie stadig en versigtig gery het om die ambulans langs die pad te ontmoet. Nadat die verdagtes in die ambulans gelaai en hospitaal toe geneem is, is Keyser na die polisiestasie om die nodige papierwerk te doen. “Ek het later die aand hospitaal toe gery om uit te vind wat die aard van die verdagtes se beserings was. Ek is ingelig dat een van die verdagtes in die Parys-hospitaal opgeneem is en dat die ander na Bloemfontein oorgeplaas sou word om mediese behandeling daar te ontvang. Hulle het in daardie stadium nog albei gelewe,” het hy gesê. ŉ Tweede getuie sal vanoggend in die getuiebank wees wanneer die verhoor hervat word. Die staat het vroeër aangedui van die getuies wat geroep sal word, sluit inwoners van die Parys-omgewing in wat beweer hulle het gesien hoe die ses beskuldigdes die oorledenes aangerand het. Ander getuies wat vir die staat sal getuig is onder meer dokters en mediese personeel wat die oorledenes behandel het, ŉ patoloog wat die nadoodse ondersoeke gedoen het en familielede van die oorledenes. Lees alle vorige berigte oor die Parys-boere op Maroela Media.